32004R2076
L 359/25
JURNALUL OFÍCIAL AL UNIUNII EUROPENE
REGULAMENTUL (CE) NR. 2076/2004 AL COMISIEI
din 3 decembrie 2004
de adaptare, pentru prima dată, a anexei I la Regulamentul (CE) nr. 2003/2003 al Parlamentului European și al Consiliului privind îngrășămintele (EDDHSA și superfosfat triplu)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2003/2003 al Parlamentului European și al Consiliului din 13 octombrie 2003 privind îngrășămintele (1), în special articolul 31 alineatele (1) și (3),
întrucât:
(1)
Articolul 3 din Regulamentul (CE) nr. 2003/2003 prevede că un îngrășământ care aparține unui tip de îngrășământ prevăzut la anexa I și care este conform cu condițiile stabilite de acest regulament poate fi denumit „îngrășământ CE”.
(2)
Printre îngrășămintele fosfatice enumerate în tabelul A2 din anexa I la Regulamentul (CE) nr. 2003/2003 este prevăzut și superfosfatul triplu (TSP), iar unul dintre criteriile pentru etichetarea lui este „fosforul este exprimat ca P2O5 solubil în citrat neutru de amoniu, fiind solubil în apă cel puțin 93 % din conținutul declarat de P2O5”.
(3)
Eficiența agronomică a îngrășământului TSP este cu atât mai sporită cu cât este mai mare solubilitatea lui în apă. În trecut, solurile europene erau în general sărace în fosfor și o valoare minimă a solubilității în apă de 93 % era justificată pentru corectarea acestui deficit.
(4)
În prezent situația este diferită, în sensul că multe soluri nu mai sunt sărace în fosfor și, cu toate că unele soluri sau culturi încă au nevoie de o solubilitate în apă a TSP de cel puțin 93 %, la fel de eficient pentru multe soluri și culturi europene este superfosfatul triplu cu o solubilitate minimă în apă de 85 %.
(5)
Prin urmare, utilizatorii superfosfatului triplu ar trebui să aibă permisiunea de a alege între un TSP cu o solubilitate în apă de cel puțin 85 % sau un TSP cu o solubilitate mai ridicată, în funcție de necesitățile solurilor și ale culturilor în plan local. Înregistrarea privind superfosfatul triplu, așa cum apare în tabelul A2 din anexa I la Regulamentul (CE) nr. 2003/2003, ar trebui adaptată în consecință.
(6)
Sarea de sodiu a EDDHSA și produsele sale de condensare (EDDHSA) au fost utilizate timp de 15 ani, în special în Spania, Franța și Italia, ca agent organic de chelatare pentru microelemente. Experiența a demonstrat că este un agent fertilizant eficient și că nu reprezintă un risc pentru mediu.
(7)
În special, fierul chelatat cu EDDHSA este utilizat pentru corectarea deficitului de fier și eliminarea clorozei ferice. Este recomandat pentru o largă varietate de specii vegetale, în special în cazul arborilor fructiferi, cum ar fi arbuștii citrici, caiși, avocado, pruni și piersici; este utilizat, de asemenea, pentru struguri, arbuști mici și căpșuni.
(8)
Eliminarea clorozei ferice și a simptomelor aferente asigură un frunziș verde și buna creștere și dezvoltare a fructului pentru recoltă.
(9)
În ceea ce privește efectul asupra solului și a mediului, EDDHSA trece printr-un proces de degradare chimică în sol care este relativ lent, dar în urma căruia nu rezultă nici o substanță periculoasă. De asemenea, nu cauzează probleme de salinitate în sol.
(10)
Prin urmare, EDDHSA ar trebui adăugat pe lista de agenți organici de chelatare autorizați pentru microelemente, menționați la anexa I la Regulamentul (CE) nr. 2003/2003.
(11)
Prin urmare, Regulamentul (CE) nr. 2003/2003 ar trebui modificat în consecință.
(12)
Măsurile prevăzute de prezentul regulament sunt conforme cu avizul Comitetului instituit în temeiul articolului 32 din Regulamentul (CE) nr. 2003/2003,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 2003/2003 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 decembrie 2004.